Predkladacia správa

Uznesením vlády SR č. 482/2003 k návrhu zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov bolo ministrovi životného prostredia a ministrovi výstavby a regionálneho rozvoja v bode B.1 uložené  „predložiť na rokovanie vlády návrh zákona o krajinnom plánovaní“ s termínom do 30. novembra 2003.

Materiál na rokovanie vlády Slovenskej republiky sa predkladá na základe požiadavky podpredsedu vlády a ministra spravodlivosti Slovenskej republiky Daniela Lipšica zo dňa 2. decembra 2003 č. 4499/2003 PV a 909/2003- SVL. List je odpoveďou na žiadosť ministra životného prostredia Slovenskej republiky zo dňa 26. novembra 2003 č. 1623/2003- min. a ministra výstavby a regionálneho rozvoja Slovenskej republiky zo dňa 20.11.2003, č. j. 2339/M/2003, ktoré boli adresované predsedovi vlády Slovenskej republiky s požiadavkou o posunutie termínu plnenia uznesenia vlády č. 482/2003 bod B.1 „predložiť na rokovanie vlády návrh zákona o krajinnom plánovaní“ z do 30. novembra 2003. Podpredseda vlády a minister spravodlivosti Slovenskej republiky Daniel Lipšic vyslovil predbežný súhlas s návrhom na odklad termínu, ale zároveň považuje za nevyhnutné  k odsúhlaseniu zmeny termínu predložiť na rokovanie vlády Slovenskej republiky spoločný materiál oboch zainteresovaných rezortov.  

Predkladaný materiál navrhuje zmenu termínu na marec 2005, ktorý sa stanovil na základe vzájomného zosúladenia postupu prípravy zákona o územnom plánovaní a zákona o krajinnom plánovaní.

Zároveň sa navrhuje aj zmena pôvodného znenia uznesenia vlády Slovenskej republiky č. 978/2001 úlohy C.31 v znení uznesenia vlády SR č. 932/2003 úloha č. B.2, nakoľko v súvislosti s vyčlenením krajinného plánovania do osobitného zákona v inštitucionálnej i vecnej oblasti navrhujeme pripraviť nové právne úpravy  územného plánovania a stavebného poriadku. 

Doložka finančných, ekonomických, environmentálnych vplyvov a vplyvov na zamestnanosť

Predkladaný materiál nemá finančný, ekonomický, environmentálny vplyv a ani vplyv na zamestnanosť, a preto v súlade s Metodickým pokynom na prípravu a predkladanie materiálov na rokovanie vlády SR sa doložka finančných, ekonomických, environmentálnych vplyvov a vplyvov na zamestnanosť nevyhotovuje.